Елисавета Багряна
Последен ден

chitanka.info

Сбогом, тих крайокеански кът, не ще те видя никога вече,

като сън, най-любимия сън в моя жребий, мина това лято

сред твоите пясъци и необзорни хълмове, дето вечер

слънцето бавно слиза — да огрее всяко стръкче на тревата.

За последен път в косите ми свири твоя неукротим вятър.

За последен път пия твоя въздух — солен и гъст като течен.

За последен път пред нозете ми приливът залива скалата

с фонтани, пред които даже версайлските остават далече…

Няма вече да дойда под сянката на мелницата крилата,

край която нацъфтелият ajonc свети като чисто злато,

да сляза пак по каменнита стъпала и да викна лодкаря.

Няма нощем да ме будят играещите рефлекси от фара,

нито в зори — гласовете на рибарите, които отплуват.

Утре вече — аз ще бъда пак на път, а ти — само сън сънуван…

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.